उधर, उत्तर प्रदेश में राहुल गांधी के धुंआधार प्रचार और जीत के दावों से आत्ममुग्ध कांग्रेसियों को लगा कि यह समय पोंटी पर पकड़ बनाने के लिए मुफीद रहेगा। आयकर विभाग ने पोंटी के खिलाफ सबूत पहले से ही जुटा रखे थे। ऊपरसे इशारा पाते ही पोंटी के ठिकानों पर आयकर विभाग की छापेमारी शुरू हो गई। लखनऊ, दिल्ली, नोयडा, मुरादाबाद, बरेली आदि जिलों में एक साथ पोंटी के 25 ठिकानों पर छापामारी की गई। उस समय पोंटी सात समुंदर पार दुबई में मौजूद था। छापे में अरबों रुपया का काला धान सामने आने की बात कही जाने लगी। आयकर विभाग के छापों से वाइन किंग पोंटी चड्ढा बेचैन हो उठा। लीकर लॉबी के बादशाह और रीयल स्टेट में नई ऊंचाइयां हासिल करने वाले पोंटी को ऐसे समय पर आयकर विभाग ने जख्म दिया था, जब न तो बसपा सुप्रीमो उनकी कोई मदद कर सकती हैं और न सपा प्रमुख मुलायम सिंह यादव। कुछ दिनों बाद ही उसकी बेटी की शादी होने वाली थी, वह और उसका परिवार उसमें व्यस्थ्य था। भले ही आयकर विभाग की नियत में कोई खोट न हो लेकिन उसने छापा कार्रवाई के लिए जो समय चुना वह कई संकेत दे गया। आयकर विभाग ने पोंटी के ठिकानों पर छापे मारकर शादी के मौहल में रंग में भंग पैदा कर दिया। इतेफाक से जिस दिन पोंटी के यहां छापे की कार्रवाई हुई उसी दिन सोनिया गांधी और बसपा सुप्रीमो मायावती ने उत्तर प्रदेश में चुनावी बिगुल फूंका था।